Boek van die week: Bloedlelie - Wêreldwyd
Boek van die week: Bloedlelie
deur Wêreldwyd | Mar 29, 2019 | Blog
Die bloedlelie bloei soos 'n mens wat liefhet of ly, vandaar die titel.
In die somer van 1838 vertrek die Voortrekkerleier Piet Retief en sowat 100 man na die Zoeloekoning Dingaan om oor grond vir die trekkers te onderhandel. In die laer by Doornkop wag sy vrou, Magdalena, op hul terugkeer, iets wat natuurlik nooit gebeur het nie.
Byna 180 jaar later is Hanna op soek na wat ook al Magdalena nagelaat het.
Bitter min is bekend oor Magdalena en haar lewe ná 1838, afgesien van haar brief in 1841 aan haar skoonfamilie, en in Pietermaritzburg staan haar huisie vandag nog; dit is nou 'n klerewinkel. Kort voor haar dood in 1854 besoek 'n handelaar die weduwee in Potchefstroom en staan in sy boek 'n paragraaf aan haar af.
Bloedlelie is 'n verwikkelde, literêre roman en speel op twee vlakke af: die hede en verlede.
In die hede ervaar die leser gesprekke en hofsake oor grondeise. In die verlede soek die Voortrekkers grond. Die afwisseling bring 'n eiesoortige dinamika na dié roman. Die eietydse karakter Adriaan verduidelik dit só: "Te veel mense, te min grond. Een groep wat 'n ander verjaag, wat maak dat die verjaagdes weer 'n ander groep aanval. Kos. Hongersnood."
Bloedlelie is 'n polities eerlike roman. Daar word nie kant gekies tussen swart en wit nie; trouens, Ferreira slaag daarin om albei kante se sterk en swak punte gebalanseerd uit te beeld.
Helene de Kock, self 'n bekende skrywer, sê: "Bloedlelie is 'n merkwaardige en belangrike roman uit die pen van 'n vaardige, gesoute skrywer. Verskriklike en weersinwekkende gebeure, sowel as hedendaagse politieke kompleksiteite en strydpunte, word met 'n seker hand uitgebeeld. Tegelykertyd is hierdie roman die verhaal van Magdalena Retief, die grootliks onbesonge vrou van Pieter Mauritz Retief."